དང་པོ་མཚུར་ལུགས་ཞེས་པ་ནི།མཚུར་ཕུ་འཇམ་དབྱངས་དོན་གྲུབ་འོད་ཟེར་བས་ཕྱག་ལེན་དུ་བསྟར་བའི་ལུགས་དེ་ལ་ཟེར་ཞིང་།དེ་ནི་རབ་བྱུང་བརྒྱད་པའི་མེ་ཡོས༡༤༤༧ལོར་མཚུར་ཕུ་འཇམ་དབྱངས་དོན་གྲུབ་འོད་ཟེར་གྱིས་རྗེ་རང་བྱུང་རྡོ་རྗེའི་རྗེས་སུ་འབྲངས་ཏེ་རྩིས་ཀྱི་གཞུང་ལུགས་ཆེན་པོ་མཛད་ནས།མཚུར་ཕུའི་ལི་ཐོ་ཞེས་པ་ཐོག་མར་བཏོན།སྔ་རབས་ཀྱི་བྱ་བཞག་རྩིས་ལ་སོགས་པའི་དུས་བརྟག་གནམ་དཔྱད་རྣམས་ཚེས་ཁོངས་སུ་བཀོད་པ་ཟླ་རེའི་གནམ་གཤིས་འགྱུར་ལྡོགཉི་ཟླ་གཟའ་འཛིན།ཚེས་གྲངས་ཆད་ལྷགབཙའ་ཐན་སད་སེར་སོགས་རང་བྱུང་གི་གནོད་འཚེ་གང་ཡོད་བཅས་ཀྱི་སྔོན་བརྡ་བསྟན་ཡོད་པས་དུས་ཕྱིས་བར་དུ་དབུས་གཙང་ས་ཁུལ་དུ་འདི་དར་ཁྱབ་ཆེ་བ་མ་ཟད་མཛད་འཕྲིན་ཤིན་ཏུ་རྒྱས་མྱོང་།རྩིས་ཀུན་བསྡུས་པ་ལ་འཕྲིན་ལས་པ་ཕྱོགས་ལས་རྣམ་རྒྱལ་གྱི་རྩིས་འགྲེལ་དང་།དཔའ་བོ་གཙུག་ལག་ཕྲེང་བས་རྩིས་འགྲེལ་རིན་ཆེན་གཏེར་མཛོད་མཛད་པ་སོགས་ཀྱིས་དར་སྤེལ་གནང་བ་དང་།ལུགས་དེ་ནི་མདོ་ཁམས་སྟོད་དུ་ཡང་སི་ཏུ་པཎ་ཆེན་གྱིས་སྔར་སྲོལ་བོད་ཀྱི་སྨན་རྩིས་རིག་པའི་གཞུང་ལ་ལག་ལེན་དང་འཆད་ཉན་དར་སྤེལ་གནང་བའི་ཁར།རྒྱ་ནག་ནས་གསོ་རིག་སྐོར་དང་།མདོ་སྡེ་སྟག་རྣ།འབྱུང་རྩིས།རྒྱ་ནག་གླང་རྩིས་སོགས་རྩིས་སྐོར་དང་།རྩ་མདོ་སོགས་སྨན་དཔྱད་འགའ་བོད་སྐད་དུ་བསྒྱུར་བ་དང་།རྒྱ་གར་དང་བལ་ཡུལ་ནས་འབྲས་རྩིས་མྱུར་བར་རྟོགས་བྱེད་སོགས་རིག་གནས་ཀྱི་གཞུང་ལུགས་འགའ་བླངས།དེའི་ཐོག་ཉི་ཟླ་གཟའ་འཛིན་དང་།ཉི་ལྡོག་སོགས་དུས་བརྟག་གནམ་དཔྱད་སྐོར་ལ་ཞིབ་འཇུག་མང་དུ་བགྱིས་ཏེ་ཡུལ་གྲུ་སོ་སོའི་ཁྱད་ཆོས་ཀྱི་དུས་གཟེར་རྣམས་གཏན་ལ་ཕབ།